《送副使邓崇政》
清代·陈维裕

圣人御皇极，治世跻虞唐。天下皆鼓舞，四夷尽来王。

夫何有小丑，迩者自荆襄。弄兵敢称乱，啸聚成猖狂。

郡邑为骚动，居民废耕桑。事闻上震怒，愚民渎天常。

即日命大将，十乘先启行。又命大司马，同行总其纲。

师出在严翼，不可无预防。汝端作御史，汝往绳怠遑。

臣端拜稽首，感激怀忠良。戮力仗天威，同心靖一方。

凯旋论功赏，升秩沭恩光。荆南既已定，西边复扰攘。

岂曰圣明世，屡见叛封疆。蠢尔亡命徒，招呼聚山冈。

不知圣恩抚，渐有牙距张。倚险肆剽掠，边人亦忧惶。

天子曰无恐，一将足以当。莅军遣元帅，机务属都堂。

纠察命臣端，汝有闻湖湘。汝行务敬戒，毋使妄杀伤。

命下咸发愤，车马出煌煌。荷戈忘辛苦，历险经雪霜。

深入抵巢穴，驱戮如犬羊。渠魁受拘絷，馀众无潜藏。

边尘成晏堵，中外皆乐康。捷闻天子喜，有功当尽偿。

次第见升赏，大小无遗忘。汝端两效职，与汝金腰黄。

陜右迩边境，汝曹多名望。汝作臬府副，职任汝自强。

再拜受恩命，吉日戒行装。举手谢朝列，驰驱辞帝乡。

七月时雨霁，都门秋气凉。路㫄拥冠盖，祖道陈壶觞。

相送不忍别，携手上河梁。北风来拂拂，河水流汤汤。

斗酒倾未已，旆帆风中飏。共言当此去，何以答圣皇。

当知职分尽，安肯负寸长。皇皇夙夜际，肃肃寅畏将。

冤民颂定国，奸贪避张纲。殷勤同年友，劝勉陈诗章。

作者简介：明福州府长乐人，字饶初。天顺四年进士。任御史，屡纠大臣。时曹吉祥、石亨恃复辟功，横行不法，维裕疏劾之。有《友竹集》。